 

**בבית הדין הצבאי המחוזי**

**במחוז שיפוטי צפון**

בפני ההרכב:

 סא"ל חיים בלילטי - אב"ד

רס"ן שירן חתן צור - שופטת

 רס"ן שיר פרנקשטיין - שופטת

**בעניין: התובע הצבאי (ע"י ב"כ, קמ"ש שי שטרומינגר וסגן אופק**

 **שפירא)**

**נגד**

**הנאשם: ח/XXX טוראי כ' ע' (ע"י ב"כ, עו"ד ג'ובראן ג'וזף)**

**הכרעת-דין**

על פי הודאתו, מורשע הנאשם בעבירות הבאות:

1. הוצאת נשק מרשות הצבא לפי סעיף 78 לחוק השיפוט הצבאי, התשט"ו-1955.
2. ניסיון לעבירות בנשק לפי סעיפים 144(א) סיפה וסעיף 25 לחוק העונשין, התשל"ז-1977.
3. עבירות בנשק (סחר) לפי סעיף 144(ב2) לחוק העונשין.
4. קשירת קשר לביצוע פשע **(שני פרטי אישום)**, לפי סעיף 499(א)(1) לחוק העונשין.
5. ניסיון לעבירות בנשק (עסקה אחרת) לפי סעיפים 144(ב2) ו- 25 לחוק העונשין.
6. מתן אמצעים לביצוע פשע, לפי סעיף 498 לחוק העונשין.
7. גילוי ידיעות לפי סעיפים 57(1) ו-(2) לחוק השיפוט הצבאי.
8. שימוש בלתי חוקי בנשק, לפי סעיף 85 סיפה לחוק השיפוט הצבאי.

 והכל בהתאם לכתב האישום המתוקן ולפרטים הנוספים.

**ניתנה היום, כ"א באב התשפ"ג, 08.08.2023, והודעה בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופטת

**גזר-דין**

**עובדות ההרשעה**

1. הנאשם, טור' כ' ע', הורשע על-פי הודאתו, בכתב אישום מתוקן, במסגרת הסדר טיעון, בעבירה של הוצאת נשק מרשות הצבא, לפי סעיף 78 לחוק השיפוט הצבאי, התשט"ו-1955; עבירות בנשק (סחר), לפי סעיף 144(ב2) לחוק העונשין, התשל"ז-1977; ניסיון לעבור עבירות בנשק, לפי סעיף 144(א) סיפה וסעיף 25 לחוק העונשין; ניסיון לעבור עבירות בנשק (עסקה אחרת), לפי סעיף 144(ב2) וסעיף 25 לחוק העונשין; בשתי עבירות שעניינן קשירת קשר לביצוע פשע, לפי סעיף 499(א)(1) לחוק העונשין; בעבירה של מתן אמצעים לביצוע פשע לפי סעיף 498 לחוק העונשין; בעבירה של גילוי ידיעות לפי סעיפים 57(1) ו-(2) לחוק השיפוט הצבאי, ובעבירה של שימוש בלתי חוקי בנשק, לפי סעיף 85 סיפה לחוק השיפוט הצבאי.
2. כתב האישום המתוקן בו הודה והורשע הנאשם מגולל את מסכת העבירות החמורות שביצע הנאשם לפרטיה. תחילתן של העבירות, בחודש פברואר 2022, כחודש לאחר מועד גיוסו של הנאשם לצה"ל. החל מחודש זה ועד לחודש נובמבר 2022, שהה הנאשם, במסגרת תפקידו הצבאי כטכנאי מערכות הנעה, במחנות צבאיים שונים והוציא מרשות הצבא קופסאות המכילות כדורי תחמושת מסוג 5.56 מ"מ בהיקף העולה על 1,400 כדורי תחמושת. את התחמושת אחסן הנאשם בחדרו שבביתו.
3. בהמשך לכך, במהלך חודש אוקטובר 2022, ניסה הנאשם לעבור עבירות בנשק עת פנה לחייל אחר, סמל פ' ר' , באמצעות יישומון whatsapp וביקש מהאחרון לרכוש ממנו כדורי תחמושת לנשק, במטרה למוכרם לאחרים. הנאשם הוסיף וביקש מסמל פ' ר' כי לא יעלה את העניין בפני אחרים וכי ימחק את ההתכתבות ביניהם במטרה להעלים ראיות הנוגעות לכך. הנאשם וסמל פ' ר' מחקו חלק מהתכתובות ביניהם.
4. בין חודש אוקטובר 2022 לחודש נובמבר 2022 פנה אל הנאשם האזרח תאמר (להלן: תאמר) וביקש ממנו כדורי תחמושת לנשק. תאמר מסר לנאשם כי בכוונתו לירות את הכדורים באוויר במהלך חתונה וכי הוא זקוק לאמל"ח על רקע סכסוך בין משפחות ביישוב XXX. הנאשם השיב לתאמר כי יש ברשותו כדורי תחמושת. בהמשך, במספר הזדמנויות שונות, בין חודש אוקטובר לחודש נובמבר 2022, מכר הנאשם ל- תאמר אלפי כדורי 5.56 מ"מ בתמורה לאלפי שקלים.
5. עוד קשר הנאשם עם תאמר קשר לביצוע פשע בשתי הזדמנויות שונות. במהלך חודש נובמבר 2022 שוחחו השניים על הוצאת תחמושת מרשות הצבא על ידי הנאשם והעברתה לידי תאמר. תאמר פנה אל הנאשם במספר הזדמנויות וביקש לרכוש ממנו אלפי כדורי 5.56 מ"מ תמורת סכום הנע בין 2 ל-3 שקלים לכל כדור. הנאשם הציע לספק לתאמר 50,000 כדורי 5.56 מ"מ תמורת נשק מסוג 16-M. בהמשך, ניגש הנאשם למחסני תחמושת במחנה צבאי, אך גילה כי המחסנים נעולים במנעולי רתק. הוא עדכן בכך את תאמר ומסר לו כי יזדקק לכלי פריצה. תאמר השיב כי ברשותו דיסק נטען שיוכל לסייע בפריצת המנעולים והשניים סיכמו על העברתו לידי הנאשם. השניים נעצרו בלילה שבין 14 ל-15 בנובמבר עוד טרם הוצאה התוכנית שקשרו אל הפועל.

במועד נוסף, בחודשים שקדמו למעצרם פנה תאמר אל הנאשם ומסר לו כי ברשותו מספר כלי נשק אותם הוא מעוניין למכור, בהם רובה סער מסוג 16-M אותו ברצונו למכור תמורת 90,000 שקלים. תאמר ביקש מהנאשם לסייע לו במציאת קונים והבטיח לו תשלום עבור סיועו. הנאשם הסכים לבקשתו של תאמר. במועד שאינו ידוע פנה לנאשם אדם שזהותו אינה ידועה והציע למכור לו רימוני הלם. לאחר שהנאשם הביע עניין בעסקה, השניים שוחחו על אודותיה במספר הזדמנויות. הנאשם אף פנה לתאמר והציע לו לרכוש את הרימונים בתמורה ל-300 שקלים עבור כל רימון. בסופו של יום, לא יצאה עסקה זו אל הפועל.

1. במהלך חודש נובמבר 2022 פנה האזרח ר' ר' (לנאשם והתעניין ברכישת כדורי 5.56 מ"מ. בהמשך, פנה ר' ר' לנאשם וביקש לרכוש כ-300 "קרטונים" המכילים כדורי 5.56 מ"מ. הנאשם פנה לתאמר וביקש ממנו את האמל"ח האמור עבור ר' ר'. תאמר השיב לנאשם כי יש לדחות את העסקה בשבוע לאור פעילות של גורמי הביטחון ביישוב XXX. הנאשם עדכן בכך את ר' ר' ביום 13 בנובמבר 2022. מאוחר יותר באותו היום עדכן הנאשם את ר' ר' כי ברשותו כ-1,000 כדורי תחמושת אותם יוכל להעביר לו כעת, אך אם יעדיף לחכות יוכל להעביר לו אלפי כדורים בשבוע הבא. ר' ר' השיב שהוא מעדיף להמתין לקבל את כל הכמות ביחד. בהמשך, שאל ר' ר' את הנאשם על רכיב לנשק מסוג "שתאנת" וכן רובה סער מסוג 16-M. למחרת, השיב הנאשם ל-ר' ר' כי רובה סער מסוג 16-M יעלה 90,000 שקלים כפי שמסר לו תאמר. ר' ר' השיב שימתין כדי שיוכל לארגן את הכסף. באותה לילה נעצר הנאשם והעסקה לא יצאה אל הפועל.
2. כשבוע לפני מעצרו הגיע הנאשם למסיבה בביתו של תאמר. לאחר מספר שעות הציע תאמר לנאשם לצאת לנסיעה באזור. השניים יצאו מהמקום ברכב אימו של הנאשם כשהנאשם נוהג ברכב ותאמר לצידו. במהלך הנסיעה פגשו באזרח א' ה' שהצטרף לנסיעה. הנאשם נשאל על מידת היכרותו עם מחנה XXX והשיב כי הוא מכיר את המחנה ומסר כי היה בחימוש ועבד על טנקים. לבקשת תאמר, אפשר לו הנאשם לנהוג ברכב והלה נסע לכיוון המחנה. במהלך הנסיעה בחן תאמר את הדרך מספר פעמים בחיפוש אחר מצלמות אבטחה.

לאחר מכן, עצרו השלושה בסמוך למעיין המצוי בקרבת שטח המחנה. תאמר מסר לנאשם כי הוא מעוניין בכלי נשק ותחמושת והחל לשאול את הנאשם האם יש במחנה כלי נשק. הנאשם השיב כי החיילים השוהים במחנה נושאים עמם כלי נשק. הנאשם אף סיפר לתאמר כי במחנה מחסן המכיל תחמושת, בבונקר וציין היכן ממוקם המחסן. במענה לשאלות נוספות מצד תאמר מסר הנאשם היכן ממוקמות עמדות השמירה ומצלמות האבטחה במחנה. הוא תיאר נקודת פרצה בגדר המחנה שדרכה, לדבריו, נהג בעבר לצאת מהמחנה אל עבר המעיין שבו שהו.

הנאשם שאל את תאמר האם בכוונתו לפרוץ למחנה כדי "לגנוב את הבסיס". אז השיב תאמר לא עכשיו והשניים צחקו.

מספר ימים לאחר מכן, ביום 14 בנובמבר 2022 שלח תאמר לנאשם תמונה של כתבה ובה דווח כי בלילה שבין ה-11 ל-12 בנובמבר 2022, גורמים שזהותם אינה ידועה פרצו למחנה XXX וגנבו ממנו עשרות אלפי כדורי תחמושת ועשרות כדורי מטול נפיץ. כשעתיים לאחר מכן השיב הנאשם לתאמר בסמלון של פרצוף מחייך. תאמר כתב "הכל מאללה".

1. בנוסף לכלל האמור, במהלך חודש יוני 2022 יצא הנאשם עם נשקו האישי לביתו ובשתי הזדמנויות שונות ירה הנאשם באמצעות הנשק לאוויר כדורי תחמושת אותם הוציא מרשות הצבא.
2. הנאשם מוחזק במעצר ממשי בגין תיק זה מיום 15 בנובמבר 2022.

**הטיעונים והראיות לעונש**

1. הצדדים הציגו הסדר טיעון במסגרתו עתרו להשית על הנאשם עונש של חמש שנות מאסר ומחצה לריצוי בפועל, בצד מאסר מותנה וקנס כספי בסך עשרים אלף שקלים. במסגרת הראיות לעונש הניחה ההגנה מספר המלצות (ס/1), חלקן מקצינים בכירים במילואים, להם היכרות עם הנאשם ומשפחתו.

מן ההמלצות ניתן ללמוד כי הנאשם בן למשפחה נורמטיבית וכי בני משפחה שירתו בזרועות הביטחון. סבו של הנאשם אף נפל בקרב במלחמת שלום הגליל והנאשם קרוי על שמו. צוין כי אבי הנאשם התייתם מאב בגיל צעיר ולמרבה הצער אף חלה במחלת הסרטן (ראו מסמך רפואי – ס/2) ואין ביכולתו לעבוד.

1. התביעה עמדה בסיכומיה על נסיבות ביצוע העבירות וחומרתן הרבה. היא הדגישה את הפגיעה בשלל ערכים מוגנים ואת הסיכון הגלום במעשים. מנגד, במסגרת השיקולים לקולה, ציינה התביעה את שיתוף הפעולה המלא של הנאשם כבר מראשית חקירותיו אשר הביא לגילוי חלק נכבד מן העבירות שבהן הורשע. עוד עמדה על היות מרבית המעשים כאלו אשר לא חצו את שלב הניסיון וחלקם אף לא את רף ההכנה. התביעה חידדה כי לא ניתן לקשור בין גילוי הידיעות ומסירת הפרטים מצד הנאשם לפריצה למחנה XXX וגניבת האמל"ח שהתרחשה זמן קצר לאחריהן. לאור האמור, ובשים לב להיותו של ההסדר פרי הליך גישור, במסגרתו נשקלו גם טענות ראייתיות ומשפטיות שונות וכן נסיבותיו האישיות של הנאשם, עתרה כי ההסדר יאומץ.
2. ההגנה הדגישה אף היא את נטילת האחריות מצד הנאשם אשר הביאה לחיסכון ניכר בזמן שיפוטי וייתרה את הצורך בעדותם של גורמי אכיפת חוק רבים. צוין כי הנאשם מבין היטב את הפסול שבמעשיו וכי הוא מביע חרטה על כנה על העבירות.

לגופן של העבירות הטעימה ההגנה כי עיסוקו של הנאשם בהוצאת נשק ואמל"ח היה מתוחם להוצאת כדורים ולא להוצאת נשק בדמות רובים או רימונים, מבלי לגרוע מחומרת העבירות. עוד הודגש כי גם הקשר העברייני לא כלל הכנה להוצאת רובים, אקדחים או רימונים ומכל מקום לא הושלמו עסקאות עברייניות הקשורות ברובים או רימונים אלא בכדורים.

ההגנה הוסיפה כי הפרטים שמסר הנאשם לתאמר אינם מן הפרטים החסויים שאינם ידועים לכל אדם וכי כך או כך אין ראיה כי הפריצה למחנה XXX בוצעה תוך הישענות על פרטים שמסר הנאשם.

1. בדברו האחרון הביע הנאשם חרטה על מעשיו וביקש לפתוח פרק חדש בחייו.

**הכרעה**

1. חומרתן של העבירות בהן הורשע הנאשם זועקת מאליה. תקצר היריעה מלבטא את חומרת העבירות הפוגעות אנושות בערכים חברתיים מוגנים. המדובר בעבירות המציבות סיכון בכוח ובפועל לחיי אדם, שלומם וביטחונם. קשה להפריז בממדי הסיכון הנשקף מהוצאת אמל"ח בכמות כה משמעותית ומכירתה לגורם בלתי מורשה.

למרבה הצער, עדים אנו בשנים האחרונות למעורבות גורמים פליליים ובלתי מורשים בעבירות הקשורות בנשק תוך שימוש הולך וגובר באמל"ח ובנשק חם. עבירות אלו שתוצאתן, לא אחת, הרת אסון זלגו זה מכבר מן העולם הפלילי, הפכו תדירות יותר, מסוכנות יותר וגובות מחיר יקר וקטלני. לבד מן הסיכון הטמון בהן לחיי אדם ולשלום הציבור, הן פוגעות בתחושת הביטחון של כלל האזרחים. נפסק, לכן, כי עבירות הקשורות בנשק הן מן החמורות שבספר החוקים וכי "... *כל מי שהופך עצמו* ***לחוליה במנגנון זה*** *של סחר בלתי חוקי בנשק, מוחזק כמי שמבין ויודע אל נכון מה עלולות להיות התוצאות הנובעות ממעשיו ומהן הסכנות הנשקפות ממעשים אלה לחברה כולה*" (ע"פ 2251/11 **נפאע נ' מדינת ישראל** (4.12.2011)). לא בכדי ראה המחוקק לקבוע עונש מזערי לעבירות בנשק שתכליתו מיגור התופעה הקשה והרווחת של החזקת נשק בלתי חוקי ושימוש בו. תיקון זה מלמד על עוצמתם של שיקולי הלימה והרתעה בעבירות מסוג זה דנן.

1. בענייננו, עירב הנאשם עצמו בעיסוק רחב היקף בנשק, עיסוק ממושך, עם מספר גורמים, במספר משמעותי של הזדמנויות וחריג בחומרתו. זאת ועוד, עיסוקו ומעורבותו של הנאשם בעבירות בהן הורשע הלך וגבר ואף שבחלקו לא הבשיל לכדי ביצוע עבירות מושלמות אלא נגדע בשלב ההכנה וקשירת הקשר, אין בכך כדי ליטול מן העבירות את עוקצן. נזכיר כי כעולה מכתב האישום המתוקן אין לדעת כיצד היה מתפתח הקשר העברייני שבין הנאשם לתאמר ואחרים, שכן הנאשם נעצר זמן קצר לאחר ביצוע חלק מעבירות הקשר.
2. לא זו אף זו, באחת מן ההזדמנויות ההין הנאשם לספק מידע ופרטים חיוניים, מתוך ידיעה ברורה כי ישנה כוונה לעשות שימוש במידע לביצוע פשע. קריאת תוכנו של כתב האישום מלמד כי זמן קצר לאחר מסירת הידיעות, הפרטים והאמצעים שאותם סיפק הנאשם, בוצע פשע חמור בדמות פריצה למחנה הצבאי XXX וגניבת עשרות אלפי כדורי תחמושת מתוכו.

אף שלא ניתן לקשור בין מעשיו של הנאשם לפריצה והגניבה ממחנה XXX שהיא כפי שהגדירה התביעה "האירוע המחולל של התיק", הרי שמעשי הנאשם כורכים בתוכם לא רק פגיעה בערכים חברתיים מן המעלה הראשונה אלא אף מהווים מעילה חריפה של הנאשם באמון הניתן בו מעצם היותו חייל בצה"ל. בכך פגעו מעשי הנאשם, החל בהוצאת האמל"ח מן הבסיסים השונים בהם שהה וכלה בגילוי ידיעות ומסירת פרטים בידיעה שהם עלולים לשמש לביצוע פשע, בערכים צבאיים מוגנים, יסודיים וחיוניים.

1. לאור מכלול האמור, עוצמת הפגיעה בערכים המוגנים, היקף העבירות בהן הורשע הנאשם, נסיבות ביצוען, מידת אשמו של הנאשם ובהתאם להלכה הפסוקה, מתחייב להשמיע קול חד ובהיר בדבר העונש הראוי למעשים. כפי שנקבע כבר לפני למעלה מעשור שנים ונכון ביתר שאת בימים אלו –

"נוכח היקפן המתרחב של עבירות המבוצעות בנשק בכלל וסחר בנשק בפרט, וזמינותו המדאיגה של נשק בלתי חוקי במחוזותינו, התעורר הצורך להחמיר בעונשי המאסר המוטלים בעבירות אלה. אכן, "התגלגלותם" של כלי נשק מיד ליד ללא פיקוח עלול להוביל להגעתם בדרך לא דרך לגורמים פליליים ועוינים. אין לדעת מה יעלה בגורלם של כלי נשק אלה ולאילו תוצאות הרסניות יובילו – בסכסוך ברחוב, בקטטה בין ניצים ואף בתוך המשפחה פנימה. הסכנה הנשקפת לציבור כתוצאה מעבירות אלה, לצד הממדים שאליהם הגיעו, מחייבים לתת ביטוי הולם וכבד משקל להגנה על הערך החברתי שנפגע כתוצאה מפעילות עבריינית זאת, הגנה על שלום הציבור מפני פגיעות בגוף או בנפש, ולהחמיר את עונשי המאסר המוטלים בגין פעילות עבריינית זאת, בהדרגה" (ע"פ 1323/13 **חסן נ' מדינת ישראל** (ניתן ביום 5.6.2013); כן ראו: ע/5,6/22 **סמל ישראל נ' התובע הצבאי הראשי** (2022)).

 וכן-

"בית משפט זה עמד לא אחת על חומרתן של עבירות הנשק השונות, הסכנות הנשקפות מהן ותוצאותיהן הקשות (ראו למשל, ע"פ 5833/07 **ח'ורי נ' מדינת ישראל** (לא פורסם, 18.11.2007)). לאחרונה ניכרת מגמת החמרה בעונשי המאסר הנגזרים על נאשמים בעבירות אלו, נוכח היקפן המתרחב והצורך בבלימתן...בע"פ 2251/11 **נפאע נ' מדינת ישראל** (טרם פורסם, 4.12.2011)...נקבע כי הגיעה העת להחמיר בעונשיהם של נאשמים המורשעים בעבירות נשק בכלל ובעבירות סחר בנשק בפרט." (ע"פ 4450/11 **עספור נ' מדינת ישראל** (ניתן ביום 8.2.2012)).

1. לאורן של הקביעות האמורות בחנו את הסדר הטיעון המוצע. זאת, בהתאם לשיקולים המנחים בתיקון 113 ותוך בחינת סבירותו של ההסדר המוצע על פי השיקולים המקובלים לבחינת הסדרי טיעון. אחר בחינה, סברנו כי הסדר הטיעון עושה חסד עם הנאשם ונוטה במידת מה לקולה. בצד זאת, אין לומר כי ההסדר חורג ממתחם העונש ההולם, וזאת לאור מכלול היבטי הקולה שמנו הצדדים.
2. במסגרת שיקולינו, הענקנו משקל להצהרת הצדדים כי עמדו קשיים ראייתיים וטענות משפטיות בעת גיבוש ההסדר, וכי אלו עמדו גם ברקע תיקונו של כתב האישום. בפרט שקלנו את גיבוש ההסדר במסגרת הליך גישור ממושך, בפני כבוד סגנית הנשיאה, במהלכו, מטבע הדברים, לובנו קשיים וטענות אלו. עובדה אחרונה זו יש בה כשלעצמה כדי להוות נסיבה התומכת באימוץ ההסדר (ראו: ע"פ 6513/08 **פלוני נ' מדינת ישראל** (10.8.2008)).
3. לבסוף, ראינו להעניק משקל גם אם לא מכריע לנסיבותיו של הנאשם, העולות מראיות ההגנה ומצביעות על היות הנאשם בן למשפחה ערכית ונורמטיבית ולפגיעה שתיגרם לנאשם ולמשפחתו כתוצאה מעונש מאסר ממושך, בפרט לנוכח מצבו הרפואי המורכב של אביו. אמנם, ככלל אין בנסיבות אישיות כדי להשפיע על הענישה בעבירות חמורות כדוגמת אלו בהן הורשע הנאשם, אך יש בהן כדי למתן במעט את העונש הראוי **בתוך** מתחם העונש ההולם. בהקשר זה, שקלנו אף את עברו הפלילי הנקי של הנאשם, נטילת האחריות, הבעת החרטה מצידו, שיתוף הפעולה המלא בחקירה והחיסכון המשמעותי בזמן השיפוטי.
4. **לאור כל האמור, מצאנו לאמץ את הסכמת הצדדים. על הנאשם נגזרים אפוא העונשים הבאים:**
5. **חמש וחצי (5.5) שנות מאסר לריצוי בפועל, החל מיום מעצרו.**
6. **שניים עשר (12) חודשי מאסר על תנאי למשך שלוש (3) שנים, לבל יעבור הנאשם עבירות בנשק לפי חוק העונשין או עבירות הכנה וקשר לפי פרק י"ד לחוק העונשין.**
7. **שניים-עשר (12) חודשי מאסר על תנאי למשך שנתיים (2), לבל יעבור הנאשם עבירה של הוצאת נשק מרשות הצבא.**
8. **שישה (6) חודשי מאסר על תנאי למשך שנתיים (2) לבל יעבור הנאשם עבירה של הוצאת רכוש מרשות הצבא או עבירה שיש בה יסוד של פגיעה בסדרי שלטון ומשפט.**
9. **קנס כספי בסך של עשרים אלף (20,000) ₪, שישולם בעשרים (20) תשלומים שווים ורצופים החל מיום 30.01.2024 בסך אלף (1,000) ₪ כל אחד באמצעות כרטיס אשראי או שוברים שתמסור לו מזכירות בית הדין. אם לא ישולם אחד מן התשלומים במועד תעמוד יתרת הקנס כולה לפירעון מידי ואם לא תשולם, ייאסר הנאשם תמורתה לשלושה (3) חודשים בפועל.**

**על דעת הצדדים, בהתאם להוראות סעיף 39(א) לפקודת סדר הדין הפלילי (מעצר וחיפוש) [נוסח חדש], התשכ"ט-1969, אנו מורים על חילוט מכשירו הסלולארי של הנאשם והשמדתו. לנאשם תינתן האפשרות, בתיאום עם גורמי החקירה, להעתיק מידע חיוני לו המצוי על גבי המכשיר הסלולארי טרם השמדתו.**

**זכות ערעור כחוק.**

**ניתן היום, י"ז בחשון התשפ"ד, 01.11.2023, והודע בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופטת

**העתק נכון מהמקור

ק' בית הדין**

**נערך על ידי: ס.ש**

**בתאריך: 21.11.23**

**חתימת המגיה: שיר בן-ארמון**